Partidul Alianța Oltenilor face apel către primarii localităților cu peste 15.000 de locuitori să nu autorizeze funcționarea unor noi spații pentru jocurile de noroc. Legea care interzice „păcănelele” în localitățile mai mici are scăpări și permite mutarea problemei dintr-o parte în alta, susține Alianța Oltenilor.
„Oricum, în localități precum Târgu Jiu sau Motru vedem la tot pasul firme de jocuri de noroc. Nu trebuie să permitem ca toate aparatele din Gorj să fie mutate în cele două municipii, pentru că spiritul legii este de reducere a numărului de aparate, nu de mutare a lor dintr-o parte în alta”, precizează reprezentanții Partidului Alianța Oltenilor.
Premierul Marcel Ciolacu a declarat că „vrem să curățăm rapid de păcănele 90% din localitățile țării, urmând să facem regulile pentru cele 10% rămase în acest moment”.
Astfel, Alianța Oltenilor cere stoparea migrării păcănelelor din rural și urbanul mic către urbanul mare, până când vor apărea aceste reguli promise de guvernanți.